Þingræður haldnar á Alþingi Íslendinga

Eins og forseti hefur tilkynnt á vef Alþingis hóf Ragnheiður E. Árnadóttir, 12. þm. Suðvest., fæðingarorlof 25. september sl. Sæti hennar á Alþingi tók frá og með þeim degi Rósa Guðbjartsdóttir bæjarfulltrúi, 1. varamaður Sjálfstæðisflokks í kjördæminu. Hún hefur áður tekið sæti á Alþingi og er boðin velkomin. Formaður þingflokks Samfylkingarinnar, Lúðvík Bergvinsson, hefur ritað mér bréf um veikindaforföll utanríkisráðherra, Ingibjargar Sólrúnar Gísladóttir, 2. þm. Reykv. s., og óskar þess að 2. varamaður flokksins í kjördæminu, Kristrún Heimisdóttir, taki sæti hennar á Alþingi á meðan. Enn fremur hefur mér borist bréf frá Merði Árnasyni, 1. varamanni á lista Samfylkingarinnar í kjördæminu, um að hann geti ekki tekið sæti á Alþingi að þessu sinni. Kjörbréf Kristrúnar Heimisdóttur hefur verið rannsakað og samþykkt. Hún hefur áður tekið sæti á þingi og er boðin velkomin til starfa á ný.

Borist hefur svohljóðandi bréf, dagsett í gær, 30. september, frá Magnúsi Stefánssyni, 3. þm. Norðvest. og 5. varaforseta Alþingis: „Þar sem samkomulag liggur fyrir milli þingflokka stjórnarandstöðu um skiptingu embætta á þessu kjörtímabili sem felur það í sér að þingflokkur Frjálslynda flokksins eigi varaforseta í stað þingflokks Framsóknarflokksins á 136. löggjafarþingi, sem hefst 1. október 2008, segi ég af mér sem 5. varaforseti Alþingis svo að fram geti farið kosning nýs varaforseta í minn stað samkvæmt því samkomulagi sem áður er nefnt.“ Samkvæmt þessu bréfi leggur forseti til að fram fari kosning 5. varaforseta. Mér hefur borist ein tilnefning, um 9. þm. Norðvest., Kristin H. Gunnarsson. Þar sem ekki eru fleiri tilnefndir en kjósa skal lýsi ég Kristin H. Gunnarsson réttkjörinn sem 5. varaforseta Alþingis. Ég óska honum til hamingju með kosninguna og allra heilla í starfi.

Borist hefur tilkynning frá þingflokksformanni Frjálslynda flokksins um að á þingflokksfundi 29. september sl. hafi Jón Magnússon verið kjörinn formaður þingflokksins, Kristinn H. Gunnarsson varaformaður og Grétar Mar Jónsson meðstjórnandi.

Forseta hefur borist eftirfarandi tilkynning frá þingflokksformanni Framsóknarflokksins um mannabreytingar í nefndum þingsins, samanber 16. gr. þingskapa. Magnús Stefánsson tekur sæti Guðna Ágústssonar í samgöngunefnd Alþingis. Þessi breyting skoðast samþykkt án atkvæðagreiðslu ef enginn hreyfir andmælum.

Stefnuræða forsætisráðherra fyrir hönd ríkisstjórnarinnar, samanber 73. gr. þingskapa, verður flutt annað kvöld og hefst umræðan kl. 7.50 síðdegis, tíu mínútum fyrir átta. Samkomulag er um fyrirkomulag umræðunnar. Umferðir verði þrjár, tólf mínútur, sex mínútur og fimm mínútur en forsætisráðherra hefur 20 mínútur til framsögu. Umræðunni lýkur rétt fyrir klukkan tíu.

Leita þarf afbrigða frá þingsköpum, þ.e. lokamálsgrein 3. gr. þingskapa, um hvernig hluta skal um sæti þingmanna þannig að hv. þm. Helgi Hjörvar geti fengið sæti sem honum hentar. Það er sæti nr. 32. Enn fremur hefur orðið samkomulag milli forseta og formanna þingflokka um að leggja til að tekin verði frá sæti næst inngangi í salnum fyrir formennina en þeir draga innbyrðis um þessi sæti. Skoðast þau afbrigði samþykkt ef enginn hreyfir andmælum. Það er samþykkt. Samkvæmt þessu hefur Helgi Hjörvar sæti nr. 32 en síðan fá þingflokksformennirnir sæti svo sem hér segir: Arnbjörg Sveinsdóttir sæti 44, Jón Magnússon sæti 23, Lúðvík Bergvinsson sæti 22, Siv Friðleifsdóttir sæti 8 og Ögmundur Jónasson sæti 45.